b'\n_START_ARTICLE_\nMikhail Tal\n_START_SECTION_\nLiv\n_START_PARAGRAPH_\nUnder krigen flygtede Tal med sin familie til landsbyen Yurla i Uralbjergene, hvor Tal begyndte skolegang i 1943. I disse barne\xc3\xa5r viste Tal lille interesse for skak, det var f\xc3\xb8rst da han 12 \xc3\xa5r gammel begyndte i de unge pionerers skaksalon han gik ind i spillet for alvor. Tr\xc3\xa6ner var Alexander Koblentz som skulle f\xc3\xb8lge Tal i mange \xc3\xa5r.\n_START_SECTION_\nKarriere\n_START_PARAGRAPH_\nTal var ingen udpr\xc3\xa6get barnestjerne, og begyndte med skakken sent i forhold til andre mestre. Han var 15 \xc3\xa5r da han i 1951 f\xc3\xb8rste gang kvalificerede sig til det lettiske skakmesterskab, 17 \xc3\xa5r da han vandt det i 1953. I 1956 i Leningrad deltog han for f\xc3\xb8rste gang i det 23. sovjetiske mesterskab, og endte p\xc3\xa5 5. plads sammen med Rathmir Kholmov, efter Boris Spasskij, Mark Tajmanov, Jurij Averbakh og Viktor Kortsjnoj. \xc3\x85ret efter fulgte han op med at vinde foran st\xc3\xa6rke spillere som Paul Keres og David Bronstein. Dette kvalificerede ham til interzoneturneringen i Portoroz i Jugoslavien. Ogs\xc3\xa5 denne turnering vandt han. De fire bedste kvalificerede sig til kandidatturneringen, som skulle foreg\xc3\xa5 i Z\xc3\xbcrich. Denne turnering vandt Tal overbevisende med 20 point af 28 i et meget st\xc3\xa6rkt felt, foran Paul Keres med 18,5 og Tigran Petrosian med 15. Som den yngste spiller i skakhistorien havde Tal kvalificerede sig til at spille om verdensmestertitlen.\n_START_SECTION_\nVerdensmester i et \xc3\xa5r\n_START_PARAGRAPH_\nMikhail Botvinnik var regerende verdensmester. Matchen blev spillet i Moskva i 1960, og Tal vandt med 12,5 mod 8,5 point. 24 \xc3\xa5r gamle Tal blev dermed den hidtil yngste verdensmester i skak, en rekord som siden blev sl\xc3\xa5et af 22 \xc3\xa5r gamle Garri Kasparov i 1985. \xc3\x85ret efter mistede Tal imidlertid titlen, da Botvinnik i revanchekampen vandt med 13 point mod 8._NEWLINE_Siden da n\xc3\xa5ede Tal aldrig helt op i kandidatturneringerne og kampen om verdensmestertitlen. \xc3\x85rsagen var blandt andet de stadig tilbagevendende helbredsproblemer, den h\xc3\xa5rde konkurrence blandt sovjetiske skakspillere, og at han ikke altid blev foretrukket af magthaverne. Alligevel havde han flere st\xc3\xa6rke turneringer, og kunne lige til det sidste producere fremragende angrebspartier og brillante sejre._NEWLINE_Under VM-kampene i Reykjavik p\xc3\xa5 Island var Tal med i analyseteamet for Spasskij i kampen mod Bobby Fischer, og samarbejdede siden t\xc3\xa6t med verdensmester Anatolij Karpov.\n_START_SECTION_\nSpillestil\n_START_PARAGRAPH_\nHan var kendt som en aggressiv spiller, med kaldenavnet \xe2\x80\x9dtroldmanden fra Riga\xe2\x80\x9d. Som verdensmester var b\xc3\xa5de hans forg\xc3\xa6nger og efterf\xc3\xb8lger Mikhail Botvinnik.'